România întârzie donarea sistemului Patriot către Ucraina. Washingtonul și Kievul pun presiune pe București să grăbească transferul
Secretarul de stat al SUA, Antony Blinken a avut o discuție telefonică cu ministra română de Externe, Luminița Odobescu, referitoare la donarea de către România a unui sistem antiaerian Patriot către Ucraina, informează Departamentul de Stat al SUA. Blinken a subliniat, cu acest prilej, „sprijinul continuu pe care SUA îl acordă Ucrainei împotriva agresiunii Rusiei”. În aceeași zi, ministrul ucrainean al Apărării a discutat, tot la telefon, cu Angel Tîlvăr, despre același subiect, legat de sistemul Patriot. România nu a donat încă bateria antiaeriană promisă Ucrainei, deși legea a fost promulgată în urmă cu o săptămână.